送別周憲使
作者：程公許
朝代：宋

paragraphs: 春風浩蕩龍泓口，逢逢船鼓驚雷吼。
皇華使者捧徵書，萬里飛帆上南斗。
岷峨上下十六城，後先持節知幾人。
公來非爭赫赫名，止水何曾風浪生。
腕裏權衡一丹筆，與天通處惟欽恤。
孰知疾惡有剛腸，乃似霜空鷹隼擊。
撓之不濁澄不清，渠自好醜吾何心。
蔽以一言仁者勇，嗜欲淺者天機深。
疇昔聲華塞穹壤，旰食遥知渴忠讜。
紛紛鰍鱔困掇拾，縱壑之鱗多漏網。
公歸便合橫南床，或袖諫紙朝明光。
好將外臺督姦手，鋤却廿年荆棘荒。
功名時來寧我貸，不朽之傳軒冕外。
攬轡埋輪自一時，至今日月炳前載。
才踈意廣一腐儒，青冥倚公借吹噓。
病卧錦江八十日，出門搔首空踟躕。
西南望遠長安日，寒雋陸沉幾千百。
乞與開陳政事堂，更把夾囊細收拾。
軍興料須色目繁，師老力屈民煩冤。
養疽一朝思潰裂，廟謀得不憂本根。
三年福星耀參井，愛士如渴民如命。
只今歸覲太微庭，勿忘棠郊日延頸。
腐儒州縣甘浮沉，骯髒羞作附驥蠅。
佇公入和南風琴，磨崖大書頌中興。